MCD Elections: एमसीडी चुनाव के लिए भाजपा ने जारी की 232 उम्मीदवारों की सूची, दिल्ली प्रदेश अध्यक्ष आदेश गुप्ता बोले सेवा भाव के तहत चुने उम्मीदवार
नई दिल्लीPublished: Nov 12, 2022 11:22:41 pm
दिल्ली भाजपा की तरफ से शनिवार को एमसीडी चुनाव 2022 के मद्देनजर 232 उम्मीदवारों की सूची जारी कर दी गई है। इनमें से 126 महिला उम्मीदवार हैं। भाजपा ने विभिन्न पहलुओं को ध्यान में रखते हुए उम्मीदवारों की सूची जारी की है। भाजपा के दिल्ली प्रदेश अध्यक्ष आदेश गुप्ता ने एमसीडी चुनाव की यह सूची जारी की है। आदेश गुप्ता ने कहा है कि राष्ट्रीय नेतृत्व की संस्तुति के साथ जारी इस सूची में समाज के सभी वर्गों को प्रतिनिधित्व दिया गया है।
भाजपा के दिल्ली प्रदेश अध्यक्ष आदेश गुप्ता ने शनिवार को एमसीडी चुनाव के मद्देनजर 232 उम्मीदवारों की सूची जारी की।
एमसीडी चुनावों के लिए उम्मीदवारों की लिस्ट जारी करते हुए भाजपा के दिल्ली प्रदेश अध्यक्ष आदेश गुप्ता ने कहा कि हम कह सकते हैं कि दिल्ली भाजपा ने समाज के सभी वर्गों से उत्कृष्ट प्रत्याशी छांट कर दिल्ली नगर निगम में जनता की सेवा के लिए समर्पित किए हैं। वहीं, पूर्वी दिल्ली के पूर्व मेयर और दिल्ली भाजपा के महामंत्री हर्ष मल्होत्रा ने कहा कि जिस प्रकार दिल्ली की जनता का पिछले 15 सालों से आशीर्वाद मिल रहा है। उससे हमें पूर्ण विश्वास है कि दिल्ली भाजपा चौथी बार भी निगम का चुनाव बड़े बहुमत से जीतते हुए लोगों की सेवा करेगी। सूची में पार्टी ने 9 पूर्व महापौरों, 52 पूर्व पार्षदों, 3 विधानसभा चुनाव लड़ चुके उम्मीदवारों के आलावा दो प्रदेश पदाधिकारियों, 4 जिला अध्यक्षों के साथ ही तीन डाक्टरों को भी चुनाव मैदान में उतारा है।